กระทรวงการท่องเที่ยวและกีฬา ร่วมกับ ททท. และองค์กรเครือข่ายธุรกิจฟู้ดทรัค พลิกโฉมประวัติศาสตร์ "ฟู้ดทรัคไทย" สร้างสถิติใหม่ กินเนสส์ เวิล์ด เรคคอร์ด
กระทรวงการท่องเที่ยวและกีฬา ร่วมกับ ททท. และองค์กรเครือข่ายธุรกิจฟู้ดทรัค พลิกโฉมประวัติศาสตร์ "ฟู้ดทรัคไทย" สร้างสถิติใหม่ กินเนสส์ เวิล์ด เรคคอร์ดนายพิพัฒน์ รัชกิจประการ รัฐมนตรีว่าการกระทรวงการท่องเที่ยวและกีฬา เปิดเผยว่า ในวันนี้กระทรวงฯ ร่วมกับการท่องเที่ยวแห่งประเทศไทย (ททท.) และองค์กรเครือข่ายธุรกิจฟู้ดทรัค จัดงานแถลงข่าว "World’s Largest Parade of Food Trucks" งานสตรีทฟู้ดระดับเวิล์ดคลาสและขบวนพาเหรดฟู้ดทรัคที่ใหญ่ที่สุดในโลก เพื่อส่งเสริมภาพลักษณ์ของการท่องเที่ยวเชิงวัฒนธรรมอาหารให้กับประเทศไทย โดยเน้นความน่าสนใจดึงดูดให้นักท่องเที่ยวเข้าสู่พื้นที่และกระตุ้นเศรษฐกิจในระดับชุมชน โดยภาครัฐได้ให้ความสำคัญกับการสนับสนุนสตรีทฟู้ดไทย หรือร้านอาหารริมทางให้เป็นรูปแบบฟู้ดทรัคมากขึ้น ซึ่งคาดว่าจะช่วยขับเคลื่อนเศรษฐกิจได้อีกทางหนึ่งในส่วนของการจัดงานดังกล่าว จัดให้มีกิจกรรมขบวนพาเหรดฟู้ดทรัค เพื่อทำลายสถิติขบวนพาเหรดฟู้ดทรัคที่ใหญ่ที่สุดในโลก จำนวน 121 คัน ที่เคยสร้างสถิติไว้เมื่อวันที่ 29 มีนาคม 2557 ณ รัฐฟลอริด้า ประเทศสหรัฐอเมริกา โดยการจัดงานครั้งนี้จะมีรถฟู้ดทรัคเข้าร่วมทำลายสถิติและร่วมกิจกรรมต่าง ๆ จำนวนกว่า 200 คัน รวมทั้งยังได้เชิญ กินเนสส์ เวิล์ด เรคคอร์ด มาร่วมเป็นสักขีพยานและบันทึกสถิติโลกด้วย นอกจากนี้ ยังมีการออกบูธแสดงสินค้าที่เกี่ยวข้องกับฟู้ดทรัค การประกวดรถฟู้ดทรัค การจัดพื้นที่สำหรับให้คำปรึกษาและแนะนำแก่ผู้ที่กำลังมองหาธุรกิจฟู้ดทรัคเป็นของตนเองและกิจกรรมอื่นที่น่าสนใจอีกเป็นจำนวนมาก สำหรับผู้ที่สนใจสามารถเข้าร่วมกิจกรรมดังกล่าวได้ในระหว่างวันที่ 7-8 มีนาคม 2563 นี้ ณ ริมทะเลสาบ อิมแพ็ค เมืองธานีนอกจากนี้ นายพิพัฒน์ ยังกล่าวเพิ่มเติม ถึงแนวทางการสร้างความมั่นใจให้แก่ท่องเที่ยวต่างชาติจากสถานการณ์การแพร่ระบาดของไวรัสโคโรนาสายพันธุ์ใหม่ 2019 ด้วยว่า จากสถานการณ์ดังกล่าวส่งผลกระทบให้ขณะนี้นักท่องเที่ยวจีนลดลงร้อยละ 80-85% หรือจากวันละ 30,000 คน เหลือเพียง 3,000 คน/วัน ทั้งนี้เพื่อทดแทนนักท่องเที่ยวจีนที่หายไป กระทรวงฯจะทำการประชาสัมพันธ์ให้คนไทยรวมถึงนักท่องเที่ยวในอาเซียนเข้ามาท่องเที่ยวให้มากยิ่งขึ้น ซึ่งขณะนี้นักท่องเที่ยวต่างชาติส่วนใหญ่มั่นใจระบบสาธารณสุขของประเทศไทย ซึ่งติดอันดับ 6 ของโลกขณะเดียวกัน จากสถานการณ์ดังกล่าวตลอดทั้งปี 2563 ประเทศไทยจะสูญเสียรายได้จากการท่องเที่ยวประมาณ 3 แสนล้านบาท โดยภาครัฐคาดว่าไตรมาส 3 จะสามารถฟื้นฟูสถานการณ์ให้กลับเข้าสู่ภาวะปกติได้ พร้อมฟื้นฟูสถานที่ท่องเที่ยว และเร่งช่วยเหลือผู้ประกอบการในชุมชนท้องถิ่น ผู้ประกอบการโรงแรม สายการบิน และร้านอาหาร ที่สูญเสียรายได้ส่วนมาตรการเบื้องต้นเพื่อช่วยเหลือธุรกิจด้านการท่องเที่ยว ในวันที่ 13 กุมภาพันธ์นี้ กระทรวงฯ จะร่วมกับส่วนราชการและผู้ประกอบการภาคเอกชนที่เกี่ยวข้องด้านการท่องเที่ยว ประชุมร่วมกันและทำการเวิร์ดช้อป เพื่อหาแนวทางเยียวยาระยะสั้นและระยะกลางต่อไป พร้อมกันนี้ยังขอให้คนไทยอย่าได้ตื่นตระหนกกับสถานการณ์ดังกล่าว เนื่องจากภาครัฐมั่นใจว่าจะสามารถควบคุมได้ พร้อมร่วมกันให้กำลังใจชาวอู่ฮั่นให้ผ่านพ้นวิกฤตนี้ไปได้